MT Il-Ġurnal Uffiċjali tal-Unjoni Ewropea C 132/17

Pubblikazzjoni ta’ applikazzjoni għar-reġistrazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

2013/C 132/12

Din il-pubblikazzjoni tagħti d-dritt għal oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2)

“MELONE MANTOVANO”

Nru tal-KE: IT-PGI-0005-0883-13.07.2011

IĠP ( X ) DPO ( )

1. Isem

“Melone Mantovano”

2. Stat membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6. Frott, ħaxix u ċereali friski u pproċessati

3.2. Deskrizzjoni tal-prodott li għalih japplika l-isem f’(1)

L-Indikazzjoni Ġeografika Protetta (IĠP) Il-“Melone Mantovano” jiddenota l-bettiegħ taż-żewġ varjetajiet botaniċi tal-Cucumis melo L. fi stat frisk b’laħmu ta’ kulur ambra ċar li jqarreb lewn is-salamun.:

— varjeta' cantalupensis (bettiegħ cantaloup), bi frott lixx ta' forma sferika jew semisferika, bil-qoxra ta' kulur ġriż ħadrani li tagħti lejn l-isfar;

— varjetà reticulatus (bettiegħ tax-xibka) bi frott li jagħmel l-aktar fit-tond jew ovali, bil-flieli jew mingħajrhom imma b'qatgħa gradilja viżibbli fuq il-qoxra (xibka).

L-Iskeda ta’ hawn taħt turi l-karatteristiċi kwalittativi, sensorjali u tad-daqs tad-diversi tipi ta' frott.

Karatteristiċi tal-Frott Tip lixx Tip tax-xibka L-għamla Sferika jew semisferika Ovali jew tonda Kulur tal-epikarpju (qoxra) Lewn it-tibna Lewn it-tibna jew ħadra bil-flieli jew mingħajrhom Kulur tal-mesokarpju (laħam) Ambra Oranġo-bħas-salamun Ħxuna tal-mesokarpju ≥ 24 mm ≥ 24 mm Konsistenza tal-mesokarpju ≥ 0,5 kg fuq il-wiċċ ekwivalenti għal ċirku b'dijametru ta' 8 millimetri ≥ 0,5 kg fuq il-wiċċ ekwivalenti għal ċirku b'dijametru ta' 8 millimetri Kontenut ta’ zokkor ≥ 12 °Brix ≥ 12 °Brix

Il-varjetajiet imnisslin li ġew użati b’mod partikolari jappartienu għat-tipi li ġejjin: Honey Moon (tip lixxa), “Harper” (tip tax-xibka bla flieli) u “Supermarket” (tip tax-xibka bil-flieli). Ġeneralment, il-bettiegħ “Melone Mantovano” huwa kkaratterizzat mit-togħma u l-aroma tipika tiegħu (riħa ta’ faqqiegħ u laħam tad-dulliegħ, aroma tal-lajm u aroma tal-qara' bagħli, li wkoll jinfluwenzaw il-profil sensorjali), laħmu umdu ta’ kulur ambra li jqarreb lewn is-salamun, partikolarment oħxon, fibruż u konsistenti, il-kontenut ta’ zokkor tiegħu ≥ a 12 °Brix, u kontenut notevoli ta' melħ minerali u potassju, ġeneralment iżjed minn dak misjub f’positijiet oħra tal-kultivazzjoni tal-bettiegħ.

Id-daqs tal-frott (peponidi) huwa determinat mil-piż u mid-dijametru tal-assi lonġitudinali tal-frotta. Għal frott tat-tip lixx jew tax-xibka tal-Melone Mantovano I.Ġ.P., id-daqsijiet minimi huma: 800 gramma fil-piż u 10 cm fid-dijametru piż massimu ġie stabbilit għal 2 000 gramma.

Għal konsum bħala prodott tal-gamma IV, il-frott taż-żewġ tipi I.Ġ.P. “Melone Mantovano” jista’ jiġi sottopost għall-qtugħ, tfettit u l-eliminazzjoni tal-epikarpju jew l-endokarpju. Il-Melone Mantovano, mibjuħ bħala prodott tal-gamma IV maqsum u mqatta’ flieli, għandu juri l-istess karatteristiċi tal-aroma, kontenut ta’ zokkor u konsistenza f’laħmu magħrufa għal prodott sħiħ.

3.3. Materja prima (għall-prodotti pproċessati biss)

—

3.4. Għalf (għall-prodotti li ġejjin mill-annimali biss)

—

3.5. Il-fażijiet speċifiċi tal-produzzjoni li jridu jsiru fiż-żona ġeografika identifikata

Il-fażijiet ta’ produzzjoni mill-kultivazzjoni għall-ħsad tal-bettiegħ għandhom isiru bilfors fiż-żona ġeografika tal-kultivazzjoni, kif iddefinit fil-punt 4.

3.6. Regoli speċifiċi dwar it-tqattigħ, it-taħkik, l-ippakkjar, eċċ.

Peress li huwa l-frott klimateriku, il-bettiegħ. “Melone Mantovano” I.Ġ.P. għandu jiġi sottopost fi żmien 24 siegħa mill-ħsad għall-operazzjoni tal-għażla u l-ittikkettar, direttament fl-azjenda jew ġewwa strutturi xierqa ta’ trattament. Barra dan, wara l-ħsad u l-għażla l-frott. “Melone Mantovano” I.Ġ.P. jista’ jiġi sottopost għall-qtugħ, tfettit u l-eliminazzjoni tal-epikarpju jew l-endokarpju, għal bejgħ bħala prodott tal-gamma IV. Biex iżżomm aktar it-togħma tal-“Melone Mantovano”, il-prodott destinat għal-gamma IV għandu jiġi mkessaħ, maqtugħ u ppakkjat f'24 siegħa wara l-ħsad.

3.7. Regoli speċifiċi dwar it-tikkettar

Il-kliem “Melone Mantovano” Indikazzjoni Ġeografika Protetta jew l-akronimu tiegħu IĠP, u s-simbolu tal-UE, għandhom jitqiegħdu b'mod ċar u li jinqara perfettament fuq il-pakketti użati għal frott sħiħ, kif ukoll għal dawk destinati għall-prodott gamma IV. Jistgħu jintużaw flimkien mal-indikazzjoni ġeografika protetta u/jew mas-simboli grafiċi indikazzjonijiet li jirreferu għal ismijiet jew simboli ta’ konsorzji jew marki kollettivi jew marki tal-ittikkettar individwali. Fuq il-frott sħiħ, għandu bilfors ikun hemm il-logo tad-denominazzjoni “Melone Mantovano”. Fuq il-frott sħiħ, għandu bilfors ikun hemm it-tikketta tal-logo tad-denominazzjoni “Melone Mantovano”.

Il-logo jikkonsisti minn stampa stilizzata ta' bettiegħa fuq bażi ta' ċirku ċċangjat u li fih, fuq sfond abjad, hemm il-kitba “Melone Mantovano I.Ġ.P.”. Il-frażi “Indikazzjoni Ġeografika Protetta” tista’ tkun ripetuta f'parti oħra tal-pakkett jew ta’ tikketta oħra anke bħala akronimu “IĠP”.

4. Definizzjoni konċiża taż-żona ġeografika

Iż-żona ta' produzzjoni tal-“Melone Mantovano I.Ġ.P.” tikkonsisti minn diversi Muniċipji bejn il-Provinċji ta' Mantova, Cremona, Modena, Bologna u Ferrara. Fil-Provinċja ta' Modena, iż-żona ta' produzzjoni tkopri t-territorju amministrattiv sħiħ tal-Muniċipji ta' Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide u Viadana. Għal Muniċipju ta' Borgoforte, il-fruntiera taż-żona ta' produzzjoni fil-lvant huwa l-pont fuq ix-xmara Po u fuq in-naħa tat-Tramuntana, l'SS 62; U mbagħad lejn il-Punent id-Dugale Gherado sal-fruntiera tal-Muniċipju ta' Curtatone. Għat-territorju tal-Muniċipju ta' Marcaria, il-fruntiera taż-żona tal-produzzjoni tan-nofsinhar hija t-triq SS 10 Padana Inferiore.

Fil-Provinċja ta' Cremona, iż-żona ta' produzzjoni tikkonsisti mit-territorju sħiħ amministrattiv tal-Muniċipji li ġejjin: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio u Spineda.

Fil-Provinċja ta' Modena, iż-żona ta' produzzjoni tikkonsisti mit-territorju sħiħ amministrattiv tal-Muniċipji li ġejjin: Concordia, Mirandola u San Felice sul Panaro.

Fil-Provinċja ta' Bologna, iż-żona ta' produzzjoni tikkonsisti mit-territorju sħiħ amministrattiv tal-Muniċipji li ġejjin: Crevalcore, Galiera u San Giovanni in Persiceto.

Fil-Provinċja ta' Ferrara, iż-żona ta' produzzjoni tikkonsisti mit-territorju sħiħ amministrattiv tal-Muniċipji li ġejjin: Bondeno, Cento u Sant’Agostino.

5. Rabta maż-żona ġeografika

5.1. Dettalji dwar iż-żona ġeografika

Fiż-żona ta' produzzjoni, il-kundizzjonijiet klimatiċi u tal-ħamrija huma partikolari u favorevoli ħafna għall-kultivazzjoni tal-bettiegħ ta' kwalità.

Il-klima, ikkaratterizzata minn xtiewi kesħin u sjuf sħan u umdi, b'uniformità ta’ temperaturi, tippromwovi l-iżvilupp tal-pjanti u tiffavorixxi t-tkabbir regolari u r-rimja tal-frott. L-aktar xahar kiesah huwa Jannar, b'temperatura medja ta' 2,7 °C waqt li l-aktar wieħed sħun huwa Lulju b'temperatura medja ta' 25 °C; ir-radjazzjoni solari medja annwali hija waħda ta’ 1 331 kWh/m2. It-territorju ċatt ta’ oriġini fluvjali u fluvjoglaċjali, li nbidel matul is-sekli bl-azzjoni erożiva u bil-materjal li ġarrew ix-xmajjar Oglio, Mincio, Secchia, Panaro u Po, huwa kkaraterizzat minn saff ta' taħt l-art relativament baxx u medja anwali ta’ xita bejn 600 u 700 millimetru. L-altitudni tvarja bejn massimu ta' 50 m fuq il-livell tal-baħar, fil-parti l-aktar ’l fuq tat-tramuntana (Rodigo) u minimu ta’ 10 m fuq il-livell tal-baħar qrib ix-xmara Po.

Skont l-istudji tal-ħamrija tar-Reġjun tal-Lombardia u tar-Reġjun tal-Emilia Romagna, huwa ċar li ż-żona ta’ produzzjoni tal-“Melone Mantovano” hija kkaraterizzata mill-preżenza ta' ħamrija b'fertilità għolja, b’mod ġenerali t-tipi Fluvisol, Vertisol, Calcisol u Luvisol, kif deskritti mill-FAO fil-World Reference Base for Soil Resources (FAO – WRB, 1998).

5.2. Dettalji dwar il-prodott

Il-karatteristiċi li jagħmlu l-frott tal-“Melone Mantovano” bl-Indikazzjoni Ġeografika Protetta uniku, li jisseparah mill-prodotti l-oħra tal-istess kategorija huma t-togħma karatteristika, laħmu oħxon partikolarment sukkulenti kulur l-ambra li jqarreb lewn is-salamun (≥ 24 mm), fibruż u konsistenti (≥ 0,5 kg – imkejjel mill-parti medjana tal-mesokarpju permezz ta’ dinamometru b’ponta ta’ 8 mm), kontenut ta' zokkor għoli li huwa ogħla jew ekwivalenti għal 12 Brix, u kwantità medja ta' melħ minerali u potassju, ġeneralment ogħla minn dik li tinstab f’żoni oħra ta’ kultivazzjoni. Karatteristiċi oħra li jiddeskrivu aħjar il-“Melone Mantovano” huma r-riħa ta’ faqqiegħ u laħmu tad-dulliegħ, l-aroma tal-lajm u l-aroma tal-qara' bagħli, osservat ukoll mill-profil sensorjali skont il-metodu tal-“Profil Konvenzjonali QDA (Analiżi Deskrittiva Kwantitattiva)” elaborat bl-għajnuna tal-“Analiżi Prokuster Ġeneralizzata (GPA)”.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew kwalità speċifika, ir-reputazzjoni jew karatteristiċi oħra tal-prodott (għall-IĠP)

Fl-artijiet agrikoli speċjalment fondi u permeabili taż-żona tal-produzzjoni tal-I.Ġ.P., l-għeruq twal u rigorużi tal-cucurbitacea “Melone Mantovano” jistgħu faċilment jidħlu fil-fond u jiżguraw aċċess regolari għall-ilma u nutrijenti għall-pjanta, b'hekk jevitaw kull tip ta' stress, inkluż fil-fażijiet partikolarment delikati meta jibda jifforma u jikber il-frott. Barra dan, l-ilma li huwa użat mis-saff għall-irrigazzjoni huwa kkaratterizzat minn konċentrazzjoni għolja ta' melħ minerali maħlul li jikkontribwixxi għall-karatteristici organolettiċi u kwalitattivi tal-frott. Waqt iż-żmien tal-kultivazzjoni, il-kombinazzjoni ta' temperaturi medji, radjazzjoni solari u xita skarsa, flimkien mal-provvista tal-ilma regolari u bbilanċjat u n-nutrijenti, tidher fil-kontenut għoli ta' zokkor u fl-espressjoni tal-aromi karatteristiċi tal-frott, kif jidher fil-profil sensoriali rrappurtat fil-Ktejjeb tar-riċerka tar-Reġjun tal-Lombardija (Quaderni della ricerca della Regione Lombardia).

Il-kultivazzjoni tal-bettiegħ u l-idoneità tar-raba' tal-Provinċja ta' Mantova u fil-Muniċipji ġirien ta' Modena, Bologna, Ferrara u Cremona hija antika, magħrufa u mimlija referenzi storiċi u biblijografiċi, bħad-dokumenti li ġejjin mill-aħħar tas-seklu ħmistax mill-arkivji tal-familja ta' Gonzaga, fejn jinstabu noti dettaljati fuq “evalwazzjonijiet destinati għal bettiegħ li ġejjin minn dawn l-artijiet”. Din hija xhieda wkoll tal-abilità tal-bdiewa taż-żona fl-għażla tal-varjetajiet u fl-adozzjoni tat-tekniki tat-tkabbir l-aktar ideali għal produzzjoni tal-frott ta' kwalità tajba, kapaċità li nżammet bla waqfien sal-lum. B'konferma ta’ dan jistgħu jissemmew l-ħafna manifestazzjonijiet u avvenimenti promozzjonali li jsiru f'diversi lokalitajiet fiż-żona ta' produzzjoni tal-“Melone Mantovano”, ukoll bl-iskop li jsiru magħrufa l-kwalitajiet organolettiċi u l-possibilitajiet ta’ utilizzazzjoni gastronomika tal-Melone Mantovano fost il-konsumaturi u mhux biss dawk lokali. Fost il-festivals l-aktar magħrufa li jġibu kull sena numru ta' viżitaturi u esperti tad-diversi modi kif tipprepara ikel li għandu bħala bażi l-bettiegħ (antipasti, risotti, zlazi u ħelu), jistgħu jissemmew il-“Melonaria” u l-“Fiere e Sagre del “Melonetipico Mantovano”” li jsiru fil-muniċipji ta' Sermide, Viadana, Gazoldo degli Ippoliti, Rodigo, Castellucchio, Goito, Casteldidone u l-belt ta' Mantova.

Dawn ir-riżultati importanti u r-reputazzjoni miksuba biż-żmien – speċjalment akklamata u rrikonoxxuta minn diversi artikli tal-istampa speċjalizzata (Melone Mantovano, Fresh Point magazine, Supplement Nru 6 ta' Ġunju 2009, ed. Il sole 24 ore business media – 2009), (Rapport tal-kungress nazzjonali dwar “Il-Melone Mantovano”, 12.6.2009, Mantova), (“Speciale melone — la produzione il mercato la realtà mantovana”, Supplement Nru 24 tal-2004 – Terra e Vita, Ed. Edagricole), (“Melone positivo in serra, male in pieno campo”, Zerbinati F. L’informatore Agrario Nru 46/2002 pġ. 44), (Rapport tal-kungress nazzjonali dwar “La cultura del melone in Italia”, 7.2.1979, Verona) – inkisbu bis-saħħa ta’ taħlita tal-“kultura tal-bettiegħ” li ilha teżisti għal sekli sħaħ (li hija patrimonju ta' għerf li għaddiet minn ġenerazzjoniji ta' bdiewa għal oħra) u l-karatteristiċi pedoklimatiċi taż-żona ġeografika tal-produzzjoni.

Referenza għall-pubblikazzjoni tal-ispeċifikazzjoni

(Artikolu 5(7) tar-Regolament (KE) Nru 510/2006 (3))

Din l-Amministrazzjoni varat il-proċedura nazzjonali ta' oġġezzjoni għall-proposta ta' emenda tal-indikazzjoni ġeografika protetta “Melone Mantovano” fil-Gazzetta Ufficiale della Repubblica Italiana Nru 130 tas-7 ta' Ġunju 2011.

It-test sħiħ tal-ispeċifikazzjoni tal-prodott huwa disponibbli minn fuq din il-websajt:

http://www.politicheagricole.it/flex/cm/pages/ServeBLOB.php/L/IT/IDPagina/3335

Jew

billi wieħed imur direttament fuq is-sit elettroniku tal-Ministeru tal-Politika Agrikola, l-Ikel u l-Forestrija (http://www.politicheagricole.it), jikklikkja fuq “Qualità e sicurezza” (il-parti ta’ fuq tal-lemin tal-iskrin), u wara fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.

(2) ĠU L 93, 31.3.2006, p. 12. Sostitwit bir-Regolament (UE) Nru 1151/2012.

(3) Ara n-nota f’qiegħ il-paġna Nru 2.